Noodlottige ongeluk op R21, verkeer erg ontwrigDie vragmotor se wrak. Foto: Netcare 911 ŉ Noodlottige ongeluk op die R21 het Donderdagoggend verkeer op dié besige snelweg tussen Pretoria en Johannesburg erg ontwrig in spitsverkeer. Nick Dollman, woordvoerder van Netcare 911, het gesê die ongeluk het omstreeks 05:00 in die rigting van die OR Tambo-lughawe net voor die Atlasweg-afrit in die Kempton Park-omgewing plaasgevind. “Volgens inligting vanaf die toneel het ŉ swaarvoertuig in die rigting van Pretoria gery toe die bestuurder beheer oor die voertuig verloor en deur die middelversperring van die snelweg gebreek het. Die vragmotor het in die teenoorgestelde bane van die snelweg omgeslaan en die pad versper,” het Dollman gesê. Dollman het gesê geen ander voertuie was in die ongeluk betrokke nie. Reddingswerkers van Netcare 911 en die Ekurhuleni-nooddienste het saam gewerk en onder meer meganiese toerusting gebruik om die bestuurder van die vragmotor uit die verfrommelde wrak te sny. “Een man is gevind, maar was ongelukkig reeds dood weens die ernstige botsing. Hy is op die toneel dood verklaar.” Die man is vermoedelik in sy 50’s. Die Ekurhuleni-metropolisie ondersoek die oorsaak van die ongeluk. Drie bane van die snelweg is vir verkeer gesluit en vertragings van langer as ŉ uur is aangemeld. Motoriste, veral mense wat van Pretoria op pad is na die lughawe, is aangeraai om van alternatiewe roetes gebruik te maak. Paramedici op die toneel. Foto: Netcare 911